Blev til en fiktiv karakter

Men i dette tilfælde blev et billede af Emma Kathrine lavet til et såkaldt meme. Det er en slags intern joke på internettet. I årene omkring 2010 var der en strømning, hvor de, der lavede memes, forsøgte at finde på nye karakterer - og sådan en blev Emma Kathrine.

Hun blev til Good Girl Gina, internettets stereotypiske billede på den perfekte kæreste, som ikke bliver sur over at toiletbrættet ikke er slået ned, og som laver sandwiches i stedet for at skælde ud.

Men nogle af teksterne til billederne var også mere grovkornede og seksuelle, og det var ubehageligt, fortæller Emma Kathrine, som på daværende tidspunkt var omkring 16 år gammel.

- Jeg blev nok lidt stødt og lidt ked af det. Jeg var heller ikke så gammel, og der var mange af billederne, som havde seksuelle undertoner eller var direkte seksuelle i deres indhold. Det var ikke så fedt, siger hun.

Billederne er umulige at fjerne

Bureauet, der i sin tid tog billedet, tog kontakt til advokater for at få det fjernet, da det bryder ophavsretten. Men på et tidspunkt bliver det en umulig opgave, fordi billedet har spredt sig så meget.

Og det er en typisk mekanisme på internettet, når et billede eller en video går viralt. Så forsvinder mange af de regler, vi normalt kender og retter os efter, siger Nathalie C. Larsen, Digital Chef for PR Bureauet Lead Agency

- I det her tilfælde er der et komplet kontroltab. Du kan ikke tage det tilbage, så snart det er derude. Løbet er kørt. Det er brugerne selv, der laver spillereglerne, ikke dem, der har taget billedet oprindeligt, siger hun.

Der findes brugervenlige meme-værktøjer, hvor man på få minutter kan lave et nyt eksemplar med sin egen tekst, og der findes Good Girl Gina stadig som en slags skabelon.

I dag er det meme, der blev skabt ud af Emma Kathrines billede ikke længere så populært, men det florerer stadig på nettet.

- Nogle gange får jeg stadig billedet tilsendt fra folk, som ikke kender mig. Men det er sket så mange gange nu, så jeg er lidt ligeglad. Jeg ville ønske, at billederne ikke var der, men nu er de der, og det er der ikke noget at gøre ved, siger hun til Digitalt på P1.